Folketing
2011-03-23

Men det står jo klart i europagten, at hvis man er med i den, skal man have sådan en lovgivning, og den skal man altså have, uanset – uanset – om det er den ene eller den anden regering, man har. Det tilslutter man sig fra det øjeblik, man tilslutter sig europagten. Så her bliver altså også en effektiv binding på fremtidige danske regeringers muligheder for at bryde med den økonomiske politik, som den danske befolkning forhåbentlig tager et opgør med ved næste valg. Jeg synes, det er rigtig godt, at man kan få at vide, at vi skal have en folkeafstemning om euroen, før forbeholdet bliver ophævet. Det ærgerlige er bare, at man ophæver enhver politisk substans i forbeholdet, inden vi får den afstemning, og det synes jeg er et hårdt angreb på sådan de demokratiske processer i EU-spørgsmål. Jeg har naturligvis også et forslag til vedtagelse, som jeg vil slutte af med at læse op, det kan jeg næsten nå inden for taletiden.